  Майя Бывальцева Удмуртиысь пор егитъёслэн «Ӱжара» («Ӟардон») огазеяськонысьтызы азьветлӥсьёс Пор егитъёслэн XI огъяросси слётазы пырисько. Ужрад 8-14 пӧсьтолэзе Марий Элысь Шоруньжа черкогуртын ортче. Со сярысь элькунысь Калыкъёслэн эшъяськон юртсылэн пресс-службаез ивортэ. Слётэ Каракулино ёросысь Усть-Сакла гуртысь Иван Конокпаев, Инна Конокпаева, Игорь Искаков, Алина Илоева, Дмитрий Сапаров, Фёдор Култаешев мынӥзы. Соос «Мишкино – финн-угор дуннелэн лулчеберетъя шоркарез» улосвылкуспо ӵектос кылдытон бордын ужало. Ужзэс форумлэн берпуметӥ нуналаз утёзы. Иван Конокпаев слётэ нырысьсэ уг пыриськы. Солэн верамезъя, ужрад солы эшлыко мылкыдъёсыныз, нош валтӥсез - йӧскалык омыреныз кельше. Татаын вань вераськонъёс, кырӟанъёс, лекциос вордске пыр кылын. Ас калыкелэсь кылзэ, сямъёссэ но йылолъёссэ тодон мыным туж кулэ Иван Конокпаев, Удмуртиысь пор егитъёслэн огазеяськонзылэн тӧроезлэн воштӥсез Слётэ Марий Элысь, Удмуртиысь, Башкририысь, Татарстаынсь, Сверловск улосвылысь но Пермь шаерысь пор егитъёслэн ыстэм муртъёссы пырисько Форумын дышетонъёс, волонтёрствоез но ужбергатонэз азинтон ужпумъёсъя котырес ӝӧкъёс, лулчеберетэн но историен герӟаськем пусйымон интыосын тодматонъёс, ӵектосъёсын ужанъя ӧнерчиосын пумиськонъёс радъясько. Озьы ик слётлэн ужанрадлыказ – инбам улын театр, литературая вожвылъяськон, финн-угор крезьгуръя фестиваль. Гужем театр форумлэн нырысетӥ нуналаз усьтӥськиз – М. Шкетан нимо драмая йӧскалык театрысь артистъёс пор драматургилы кутскон сётӥсьлэсь Яков Майоров-Шкетанлэсь «Ачийжат-авийжат» («Анай-атай») спектакльзэ возьматӥзы. Тодэ вайытом, 2020-тӥ арын Башкириысь Мишкино пор гурт финн-угор дуннелэн лулчеберетъя шоркарез луоз.  Тегъёс: Мерлык егитъёс Удмуртия Россия поръёс йӧслыкъёс  